Nos Hugues, dux de Borgoingne, facons savoir à touz cels qui verront cels presentes lettres, que en nostre presence establie por ceste chose speciaument, madame Sebile, fille cai en arriers mon seingnor Barthelonier qui fu sires de Saint Julien, regardanz porveablement que nule chose n’est plus certaine de mort, ne moins certaine de hore de mort, por ce ele desirranz porveoir lou sauvement et lou repos de s’arme, por lou remede de s’arme et des armes de son pere et de sa mere et de ses ancessours, ai recogneu par devant nos que ele ai donné, ottroié et quitté en pure et permeingnable aumosne à Deu et à la maison de Saint Antoine dou Pont de Norges la quarte partie dou mulin, qui est apelez et diz li Mulins d’Auterive, assis de souz Bretingné, et des droitures, et des issues, et des apartenances dou dit mulin, et Jehan, dit Maisnie, lou clerc, la famme Constantin dit Daheust, et Girart dit Preost de Bretingné, et les més, et les tenemenz, et les apartenances toutes des més et des tenemenz des devant diz Jehan, Constantin et Girart et la famme, presenz et avenir, et touz les hoirs de cels presenz et avenir, de hoir en hoir, à touz jorz, et quant que ele avoit et pooit et devoit avoir es devant diz Jehan, et en la quarte partie dou dit mulin et des appartenances en justise grant et petite, en tailles, en forfaiz, en amendes, en seingnorie et en toutes autres choses sans nul retenement por li ne por ses hoirs en toutes les chouses desus dites. Et de toutes les choses desus dites et de chascune la dite Sebile recognut par devant nos que ele ai faite, par lou los et par la velonté et par l’assentement de monseingnor Henri de Thelecé, son mari, li quex Henris la dite aumosne ai loée et ottroiée par devant nos. Et ont promis li dit Henris et Sebite por lor sairement fait et donné corporelment sus les sainz Evangiles de Deu, por devant nos, les dites choses et chascune garantir as Freres de Saint Antoine dou Pont de Norges contre toutes genz touz jorz en touz leus et en toutes cours, et que il n’iront jamais encontre por lor ne por autre taisiblement ne expressement, et à la dite garantie porter et à la dite aumosne tenir, il ont enloié lor hoirs et lor biens presenz et avenir quelque il soient et ou que il soient. Et ont renuncié par devant nos, par lor sairement devant dit, en cest fait à toute aide de droit de canon et de lois et de costume et de fait, et à la barre de decevance en aucune chose, et à touz droiz qui poent estre donné en favour de fammes, et à toutes les choses qui porroient estre dites ou mises contre cels lettres ou contre cest fait, sauve la garde que il ont retenue ou dit leu, por la quele il ne poent riens demander ès choses desus aumonées ne as diz Freres por chief de la dite aumosne. Et nos, Hugues, dux de Borgoingne devant diz, de cui fié les dites choses sont, ceste presente aumosne qui faite en est, loons, voulons, ottroions et confermons à la maison et as Freres de Saint Antoine devant dit à touz jors mais, et por que ele soit estable à touz jorz, par la prière de monseingnor Henri et de madame Sebile devant diz, nos avons fait mettre nostre seal en cels lettres. Ce est fait en l’an de grace M. CC. et sexante et neuf, ou mois de Marz.